司馬文正公集序帖贊
作者：岳珂
朝代：宋

paragraphs: 道本于身，真積乃全。
貫以一誠，雖人實天。
元祐之初，帝賚良弼。
匪康其躬，爲民而出。
龍起于洛，雲興于嵩。
有澤其膏，四海之豐。
方其未驤，一念下土。
九關雖扃，編此守虎。
及其既用，草偃維風。
群賢鱗差，滃然而從。
天以誠開，民以誠格。
混融流通，何索何獲。
有崇南山，太平之基。
巖巖具瞻，維公宜之。
平生不欺，涵泳浹洽。
心畫之作，爲天下法。
取人以直，持己以謙。
豈徒幅箋，二德之兼。
榮光屬天，公書在櫝。
有德有言，溫其如玉。